Så er salget af AaB's Jacob Barrett til de italienske mestre Juventus FC på plads.

AaB's aftale om salget af U/18-landsholdsspiller Jacob Barrett til de italienske mestre Juventus FC er blevet endeligt konfirmeret af det internationale fodboldforbund FIFA. Jacob Barrett skiftede i realiteten til Torino-klubben 1. juli 2012. - Da Jacob endnu ikke er fyldt 18 år, har processen taget tid, men nu er transfer-aftalen endeligt effektueret. Jacob er endnu et produkt af vores stærke talentudvikling, men det er første gang, at vi sælger en spiller, der endnu ikke har optrådt på AaB's førstehold, siger AaB-direktør Lynge Jakobsen i en pressemeddelelse. Den 17-årige venstrekant er begejstret for at have fået chancen i Juventus: - Det er drøm, der er gået i opfyldelse, og selvfølgelig kæmpestort for mig at skifte til Juventus, som har fulgt mig længe, lyder det fra Jacob Barrett i en pressemeddelelse. Jacob Barrett, der kom til AaB fra samarbejdsklubben Arden som 14-årig, er foreløbig noteret for 11 U-landskampe for Danmark.